b'\n_START_ARTICLE_\nBorgerstyret Personlig Assistance\n_START_PARAGRAPH_\nBorgerstyret Personlig Assistance (BPA) er en hj\xc3\xa6lperordning til borgere med betydelig og varig funktionsneds\xc3\xa6ttelse, som medf\xc3\xb8rer et omfattende behov for hj\xc3\xa6lp. Det kan ogs\xc3\xa5 v\xc3\xa6re borgere, som har et hj\xc3\xa6lpebehov, som ikke kan d\xc3\xa6kkes af personlig og praktisk hj\xc3\xa6lp efter Servicelovens \xc2\xa7\xc2\xa783-84, det som ogs\xc3\xa5 kaldes hjemmehj\xc3\xa6lp. Borgerstyret Personlig Assistance (BPA) hed tidligere \xe2\x80\x9dhj\xc3\xa6lperordningen\xe2\x80\x9d. Der er tale om en individuel og m\xc3\xa5lrettet l\xc3\xb8sning til borgere over 18 \xc3\xa5r, som har en betydelig og varig nedsat fysisk og/eller psykisk funktionsevne.\n_START_SECTION_\nOm ordningen\n_START_PARAGRAPH_\nOrdningen gives efter Lov om Social Service \xc2\xa7\xc2\xa795-96, ogs\xc3\xa5 kaldet serviceloven. Der er s\xc3\xa5ledes tale om en offentlig service ydet til borgere med behov for assistance med udgangspunkt i kompensationsprincippet._NEWLINE_Hvis ordningen skal gives efter \xc2\xa796 skal behovet for hj\xc3\xa6lp v\xc3\xa6re s\xc3\xa5 sammensat, at andre ordninger (fx kombination af personlig og praktisk hj\xc3\xa6lp, ledsagerordning og socialp\xc3\xa6dagogisk st\xc3\xb8tte) ikke kan l\xc3\xb8se borgerens behov for hj\xc3\xa6lp._NEWLINE_Ordningen tager udgangspunkt i borgerens \xc3\xb8nsker og behov, s\xc3\xa5 det er muligt at fastholde og/eller opbygge et selvst\xc3\xa6ndigt liv med egne hj\xc3\xa6lpere. B\xc3\xa5de i forhold til arbejde, uddannelse, fritidsliv og familieliv. Borgere, som er bevilliget st\xc3\xb8tte efter Lov om Social Service \xc2\xa7\xc2\xa783-84, og som er bevilliget til mere end 20 timers hj\xc3\xa6lp om ugen har mulighed for at konvertere hj\xc3\xa6lpen til en BPA-ordning efter \xc2\xa7 95. Borgere, som har BPA efter \xc2\xa795, har mulighed for at kombinere deres BPA-ordning med deres ledsagerordning efter \xc2\xa797. Dette giver borgeren adgang til st\xc3\xb8rre fleksibilitet i hj\xc3\xa6lperordningen. Borgere, der har BPA efter \xc2\xa796, har ikke adgang til s\xc3\xa6rskilt ledsagelse, da dette er inkluderet i udm\xc3\xa5lingen._NEWLINE_I f\xc3\xb8lge flere handicaporganisationer har BPA-ordningen stor betydning for den enkelte borgers adgang til at leve et selvst\xc3\xa6ndigt liv.\n_START_SECTION_\nUdm\xc3\xa5ling af hj\xc3\xa6lpen\n_START_PARAGRAPH_\nDer kan gives op til 24 timers hj\xc3\xa6lp i d\xc3\xb8gnet. Kommunens udm\xc3\xa5lingen sker p\xc3\xa5 baggrund af en vurdering af de konkrete behov._NEWLINE_Der skal i forbindelse med udm\xc3\xa5lingen ogs\xc3\xa5 udm\xc3\xa5les timer til weekender og ferier, hvis borgeren i den forbindelse har behov for yderligere hj\xc3\xa6lp, og timer til opl\xc3\xa6ring, personalem\xc3\xb8der mm._NEWLINE_Kommunen udm\xc3\xa5ler ogs\xc3\xa5 tilskud til arbejdsgiverdelen, som skal d\xc3\xa6kke de n\xc3\xb8dvendige omkostninger til det._NEWLINE_Kommunen skal udm\xc3\xa5le l\xc3\xb8n til hj\xc3\xa6lperne ud fra en sammenlignelig faggruppe. Det betyder, at der skal udm\xc3\xa5les alle relevante l\xc3\xb8nelementer til hj\xc3\xa6lperne i en af de overenskomster, som d\xc3\xa6kker omr\xc3\xa5det. Det er centralt for borgeren, at kommunen udm\xc3\xa5ler tilstr\xc3\xa6kkeligt, da det ellers ikke er muligt for arbejdsgiveren i ordningen at betale l\xc3\xb8n efter overenskomsten. S\xc3\xa5fremt der ikke betales l\xc3\xb8n efter overenskomsten er borgeren forhindret i at f\xc3\xa5 adgang til dispensation for hviletidsbestemmelserne - og dermed kan der ikke anvendes eks. 16- eller 24-timers vagter._NEWLINE_P\xc3\xa5 eks. Epilepsiforeningens hjemmeside er dette beskrevet yderligere.'